
Z A P I S N I K

s 12. sjednice Vijeća Gradske četvrti Sesvete, održane 24. svibnja  2022 ., s početkom u 18,00 sati u Gradskoj četvrti Sesvete – Plava dvorana, Trg Dragutina Domjanića 6, Sesvete.

Nazočni članovi Vijeća Gradske četvrti Sesvete:

Vinko Batinić, Marko Brkić, Željko Blažinović, Petar Bajan, Nives Curić, Ivan Dokša, Damir Grgić, Željko Grbavac, Stjepan Kezerić, Ivan Krivačić, Magdalena Kozarić Špoljarić, Vedran Ledinščić, Vladimir Marić, Ivana Vladimira Petric, Damir Pigac.

Nenazočni članovi Vijeća Gradske četvrti Sesvete: 
Ante Plazonić, Matija Kralj, Mihaela Husić, Zorica Gregurić
Nazočni radno, gosti i predstavnici tiska:
- predstavnici sportskih klubova na području Gradske četvrti Sesvete
- predstavnik Udruge Zelene i plave Sesvete
- Višnja Kljajić - članica Vijeća Mjesnog odbora Gajišće
- Borko Samec - glavni i odgovorni urednik portala Sesvete Danas
- Stipe Jurić, Nives Polojac - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti Sesvete, sve radno nazočne, zahvaljuje na odazivu i konstatira da je prisutno 15 članova Vijeća. Dalje navodi da je članovima Vijeća e-poštom poslan zapisnik s 11. sjednice Vijeća. Upitao je imaju li primjedbi na zapisnik.

Primjedbi na zapisnik nije bio te je isti usvojen jednoglasno. 

Predsjednik je potom iznio prijedlog dnevnog reda 12. sjednice Vijeća Gradske četvrti Sesvete, te predlaže da se dnevni red dopuni. 

Potom je dao dopunjeni dnevni red na glasanje.

Članovi Vijeća nemaju primjedbi na dopunu dnevnog reda te je isti usvojen jednoglasno.

DNEVNI RED :

1. Prijedlog zaključka o inicijativi za pokretanje izrade idejnog projekta te raspisivanje arhitektonskog natječaja za SRC „Luka“
2. Prijedlog zaključka o izmjeni Plana komunalnih aktivnosti Gradske četvrti Sesvete u 2022.
3. Prijedlog zaključka o davanju mišljenja o raspolaganju zemljištem na zahtjev CORDIA TRADE d.o.o. k.č.br. 3831 k.o. Resnik 
4. Prijedlog zaključka o imenovanju javne površine kod objekta mjesne samouprave u Dumovcu u Park Josipa Rogina 
5. Prijedlog zaključka o ukidanju parkiranja na prostoru dvorišta ispred Muzeja Prigorja na k.č.br. 1938/1 k.o. Sesvete te povezivanje UPU-a središte Sesveta i UPU-a Sljeme Sesvete 
6. Razno
            
/ Prelazi se na rad po dnevnom redu /

Ad 1) Prijedlog zaključka o inicijativi za pokretanje izrade idejnog projekta te raspisivanje arhitektonskog natječaja za SRC „Luka“

	Stjepan Kezerić navodi kako je Vijeće prethodnih godina u više navrata predlagalo što bi se trebalo projektirati na k.č.br. 850/1 k.o. Sesvete, koja je predviđena za izgradnju SRC Luka, na dijelu čestice u GUP-u označen kao R zona za sport i rekreaciju. Potom pojašnjava kako južni dio pripada D5 zoni za školsku namjenu te se na istoj ne može ništa planirati jer se tamo planira proširenje Osnovne škole Luka. Ostaje obuhvat prostora od cca 18.000 m2 na kojem se može planirati budući SRC Luka. Također navodi kako je svima dostavljen kartografski prikazi zona u GUP-u te granica SRK Sesvete, a za koji je propisana obaveza donošenja UPU-a. Potom je otvorio raspravu.
	U konstruktivnoj raspravi sudjeluje većina članova Vijeća, predstavnici sportskih klubova na području Gradske četvrti Sesvete i predstavnik Udruge Zelene i plave Sesvete. Prijedlozi su bili da se na navedenom području projektira sportska dvorana s nekoliko vanjskih sportskih igrališta, a drugi prijedlog je da se naprave samo pripadajuća vanjska sportska igrališta. Na kraju rasprave zaključeno je da će Vijeće Gradske četvrti Sesvete zatražiti žurno pokretanje postupak izrade idejnog projekta s varijantnim rješenjima s dvoranom i bez dvorane te, ukoliko je potrebno, i postupak raspisivanja arhitektonskog natječaja također s varijantnim rješenjima s dvoranom i bez dvorane za Sportsko rekreacijskog centra „Luka“ na k.č.br. 850/1 k.o. Sesvete, izuzev sjeverno – zapadnog ugla odnosno dijela predmetne čestice koji namjenom po Generalnom urbanističkom planu Sesveta spada u Urbanistički plan uređenja Sportsko rekreativnog kompleksa „Sesvete“, a kako bi nakon izrade varijantnih rješenja Vijeće Gradske četvrti Sesvete moglo odabrati najbolje rješenje te što prije otpočeti i izrada glavnog projekta uređivanja Sportsko rekreacijskog centra „Luka“ te ishođenje građevinske dozvole za isto. 

	Nakon rasprave, članovi Vijeća su glasovali te je jednoglasno donesen.

Zaključak 
o inicijativi za pokretanje izrade idejnog projekta te raspisivanje arhitektonskog natječaja za SRC „Luka“
/ Zaključak se prilaže zapisniku sjednice /

Ad 2) Prijedlog zaključka o izmjeni Plana komunalnih aktivnosti Gradske četvrti Sesvete u 2022.
	
Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti u 2022. Potom je otvorio raspravu.
Rasprave nije bilo. Predsjednik je dao na glasanje Prijedlog Zaključka o izmjeni Plana komunalnih aktivnosti Gradske četvrti Sesvete u 2022.
 Članovi Vijeća glasovali te je većinom glasova, s 10 glasova „za“ i 5 protiv glasa donijelo.



Zaključak
o izmjeni Plana komunalnih aktivnosti Gradske četvrti Sesvete u 2022.

/ Zaključak se prilaže zapisniku sjednice/

 
Ad 3) Prijedlog zaključka o davanju mišljenja o raspolaganju zemljišta na zahtjev CORDIA TRADE d.o.o. k.č.br. 3831 k.o. Resnik 

Stjepan Kezerić pojašnjava da je riječ o prodaji gradskog zemljišta u Jelkovcu te navodi kako je Vijeće Mjesnog odbora Jelkovec dalo pozitivno mišljenje. Potom je otvorio raspravu.
Magdalena Kozarić Špoljarić apelira da je predmetnim dijelom k.č.3831 k.o. Resnik, u katastarskom operatu upisana kao Javno dobro putevi, odnosno služni put te smatra da bi se trebala razmotriti odluka.
Stjepan Kezerić navodi da će se odgoditi donošenje mišljenje za sljedeću sjednicu, vezano za raspolaganje predmetnim zemljištem, dok se ne ispita budući status javnog puta, a koji je u sklopu južnog dijela k.č.br. 3831 k.o. Resnik. Potom je dao na glasanje prijedlog, da se predmetna točka dnevnog reda prebaci na slijeću sjednicu.
Daljnje rasprave nije bilo, Vijeće je jednoglasno donijelo. 

Zaključak
o  davanju mišljenja o raspolaganju zemljištem na zahtjev CORDIA TRADE d.o.o. k.č.br. 3831 k.o. Resnik
/ Zaključak se prilaže zapisniku sjednice/


Ad 4) Prijedlog zaključka o imenovanju javne površine kod objekta mjesne samouprave u Dumovcu u Park Josipa Rogina 

	Stjepan Kezerić navodi da je Vijeće Mjesnog odbora Dumovec podnijelo prijedlog da se javna površina kod objekta mjesne samouprave u Dumovcu imenuje po istaknutom i priznatom građaninu Dumovca u Park Josipa Rogina. Potom je otvorio raspravu.

Daljnje rasprave nije bilo, Vijeće je jednoglasno donijelo 

Zaključak
o imenovanju javne površine kod objekta mjesne samouprave u Dumovcu u Park Josipa Rogina
/ Zaključak se prilaže zapisniku sjednice /


Ad 5) Prijedlog zaključka o ukidanju parkiranja na prostoru dvorišta ispred Muzeja Prigorja na k.č.br. 1938/1 k.o. Sesvete te povezivanje UPU-a središte Sesveta i UPU-a Sljeme Sesvete 

	Stjepan Kezerić navodi da je prijedlog podnijela članica Vijeća Nives Curić te je zamolio da obrazloži svoj prijedlog.
	Nives Curić predlaže ukidanje parkiranja na prostoru dvorišta ispred Muzeja Prigorja s obzirom da Sesvete imaju lijepo povijesno dvorište koje okružuju zgrade kulturne i javne namjene kao što je Muzej Prigorja, zgrada općine i zgrada Narodnog sveučilišta s Centrom za socijalnu skrb, a taj se prostor trenutno koristi za parkiranje automobila. Predlaže da se prije konačnog ukidanja parkiranja na tom prostoru provedu pilot projekti kojima bi se senzibilizirala javnost na potencijal spomenutog dvorišta. Upravo je taj prostor jedan od posljednjih ostataka povijesnog urbanizma u Sesvetama i nekada je taj prostor imao funkciju unutarnjeg dvorišta kaptolskog posjeda, između ostalog, i s ugostiteljskom namjenom. S privremenim ukidanjem parkiranja vozila bi se parkirala na preostala parkirališna mjesta u Sesvetama ili na područje besplatnog parkinga u Ninskoj ulici. Predlaže da se na tom prostoru organiziraju aktivnosti kojima će se obilježiti Europski tjedan mobilnosti 2022. za što su ravnateljice Muzeja Prigorja i Narodnog sveučilišta Sesvete već poslale zahtjev Gradskom uredu za kulturu, međugradsku i međunarodnu suradnju i civilno društvo u svrhu privremenog zauzimanja prostora parkirališta.  Također navodi da bi navedeni prostor predložila kao prostor na kojem bi se održavao Advent u Sesvetama. Nakon organiziranja spomenutih događanja kao sljedeći korak predlaže potpuno ukidanje parkiranja na tom prostoru koji bi mogao zaživjeti kao otvorena scena na kojoj kulturne, obrazovne i javne ustanove na prostoru Sesveta mogu organizirati sve vrste kulturnih događanja: koncerte, predstave, radionice, predavanja, promocije i slično. Istovremeno s podnošenjem prijedloga za ukidanje parkiranja na spomenutom području predlaže izradu UPU-a za središte Sesveta na način da se poveže s UPU-om Sljeme Sesvete.  
	Stjepan Kezerić zahvalio je na obrazloženju te je otvorio raspravu. 
	U raspravi sudjeluju Vladimir Marić, Ivana Vladimira Petric, Željko Grbavac, Ivan Krivačić, Ivan Dokša, Nives Curić i Stjepan Kezerić te se većina Vijećnika slaže da se  privremeno onemogući parkiranje, odnosno da se postojeće parkiralište zatvori za parkiranje motornih vozila u vremenu trajanja manifestacije Europski tjedan mobilnosti, manifestacije Advent u Sesvetama te eventualno još nekih budućih manifestacija.
	Stjepan Kezerić dao je na glasanje prijedlog.
	Vijeće je jednoglasno donijelo.

Zaključak
o privremenom ukidanju parkiranja na prostoru dvorišta ispred Muzeja Prigorja i Područnog ureda gradske uprave (Sesvete) na k.č.br. 1938/1 k.o. Sesvete za potrebe izvođenja manifestacija

/ Zaključak se prilaže zapisniku sjednice /

/ Marko Brkić odlazi sa sjednice u 20,06/

Ad 6) Razno

Stjepan Kezerić navodi da su radovi stali i neće biti moguće asfaltirati zbog nedostatka bitumena i cementa. Apelira da ovim tijekom neće biti moguće asfaltirati sve prometnice koje su se planirale urediti u ovoj godini. Zatim navodi da će radovi na pješačkom mostu preko Vuger potoka, na Zagrebačkoj cesti početi u lipnju, kada će biti smanjen promet. Potom navodi da radovi na uređenju Ulice Ljudevita Posavskog neće ići u cijelom obimu već će se urediti dio od Industrijske ceste do Rimskog puta s obzirom da su cijene porasle u ovoj godini, a predviđeni iznos nije dovoljan za uređenje cijele prometnice. Potom je otvorio raspravu.

/ Željko Blažinović odlazi sa sjednice u 20,07/
/ Petar Bajan odlazi sa sjednice u 20,07/

	Željko Grbavac postavio je upit vezano za nastavak radova u Dubokom Jarku.
	Stjepan Kezerić odgovorio je da je potrebno izmaknuti dva rasvjetna stupa te bi radovi trebali započeti idući tijedan.
	Damir Pigac apelira da se poveća nadzor radova. 
	Željko Grbavac postavio je upit tko upravlja ugostiteljskim objektom u Muzeju Prigorja.
	Stjepan Kezerić navodi da Muzej Prigorja upravlja terasom, ali nije moguće otvoriti terasu zbog oštećenja od potresa koja su nastala na objektu Muzeja Prigorja. 
	Vladimir Marić postavio je upit u kojoj fazi je dječji vrtić u Sesvetskom Kraljevcu. Potom navodi da je Mjesni odbor Sesvetski Kraljevec imao proširenu sjednicu sa susjednim mjesnim odborima i donesen je kao jedan od prioriteta uređenje Dugoselske ceste.
	Stjepan Kezerić navodi da nije moguće asfaltirati Dugoselsku cestu jer se preko EU fondova planira povući sredstava za novu odvodnu mrežu na predmetnom području.
	Damir Pigac postavio je upit vezano za asfaltiranje Prepuštovečkog odvojka, u Soblincu. 
	Stjepan Kezerić odgovorio je da će poslati dopis. 
	Vedran Ledinščić postavio je upit vezano za izradu idejnog projekta križanja Kašinske ceste i Trakošćanske ulice.
	Stipe Jurić navodi da su sredstva osigurana u Planu komunalnih aktivnosti za izradu varijantnog rješenja te je potrebno provesti javni natječaj kako bi se izabrao projektant.
	Vedran Ledinščić postavio je upit kada će završiti radovi na parkiralištu kod Gimnazije Sesvete.

/ Ivan Krivačić odlazi sa sjednice u 20,17/
	
	Stjepan Kezerić navodi da se rješavaju imovinsko – pravni odnosi. 
	Vedran Ledinščić zatražio je idejni projekt proširenja Osnovne škole Luka.
	Stipe Jurić navodi da još nemaju projekt.
	Vinko Batinić zatražio je popis članova upravnih vijeća po dječjim vrtićima na području Gradske četvrti Sesvete.
	
/ Magdalena Kozarić Špoljarić odlazi sa sjednice u 20,21/

	Stjepan Kezerić zatražit ćemo od nadležnog ureda.
	Nives Curić postavila je upit kako se može pokrenuti procedura za Kulturni centar Novi Jelkovec.
	Stipe Jurić navodi da su osigurana sredstava za izradu projekta uređenja u Planu komunalnih aktivnosti. Potom smatra da bi se trebao dogovoriti sastanak sa gradonačelnikom ili zamjenikom gradonačelnika, nadležnim uredima i predstavnicima uprave holdinga. 

	Daljnje rasprave nije bilo, te je Vijeće završilo s radom u 20,36.

